Oscar Pistorius-saak: Foto’s van moordtoneel openbaar gemaakOscar Pistorius en Reeva Steenkamp. Foto: Twitter Staatsaanklaer, adv. Gerrie Nel, het Woensdag ŉ amptelike aansoek in die hooggeregshof in Pretoria gebring om foto’s van die toneel waar Reeva Steenkamp doodgeskiet is, beskikbaar te stel. Regter Thokozile Masipa het die aansoek toegestaan. Nel het gesê Reeva se ouers, Barry en June Steenkamp, het die foto’s gesien en die versoek kom van hulle af. Die hof het vroeër ŉ verbod op die openbaarmaking van die foto’s geplaas. Die ses foto’s is van die misdaadtoneel en sluit nie die foto’s van die nadoodse ondersoek, wat ook tydens die verhoor in die hof gewys is, in nie. Masipa het daarop gevra of Nel nie die “omvang” van die verrigtinge probeer uitbrei nie. Sy het gesê die doel van die verrigtinge is om Oscar Pistorius weer te vonnis. Nel het aangevoer die openbaarmaking van die foto’s is ter strafverswaring. Adv. Barry Roux, namens Pistorius, het versoek ŉ aparte aansoek moet gebring word. Hy het gesê dit sal “verreikende gevolge” hê en onder meer gevra wat sal dit beteken indien kinders die foto’s sien. In antwoord hierop het Nel gesê “dit is tyd dat mense sien wat daardie koeëls gedoen het” aan Steenkamp. Nel het gesê daar is aanvanklik versoek dat die foto’s nie gewys word nie om Steenkamp se ma te beskerm, maar sy het die foto’s nou gesien.